b"\n_START_ARTICLE_\nBruno Meriggi\n_START_SECTION_\n\xc5\xbdivljenje\n_START_PARAGRAPH_\nDiplomiral je v Rimu s tezo iz poljske literature. V letih 1948\xe2\x80\x931954 je pou\xc4\x8deval latin\xc5\xa1\xc4\x8dino in gr\xc5\xa1\xc4\x8dino na licejih ter pri\xc4\x8del z u\xc4\x8denjem slovanskih jezikov. Leta 1954 je dobil naslov docenta (libero docente) in postal lektor \xc4\x8de\xc5\xa1\xc4\x8dine in ru\xc5\xa1\xc4\x8dine na Univerzi v Firencah. Od leta 1960 je bil predstojnik slavisti\xc4\x8dne stolice na Univerzi v Milanu, kjer se je kot redni profesor habilitiral s svojim delom iz poljskega jezika in knji\xc5\xbeevnosti. Ukvarjal se je tudi z dialektologijo.\n_START_SECTION_\nDelo\n_START_PARAGRAPH_\nLeta 1961 je izdal knjigo Storia della letteratura slovena, ki velja za enega izmed najbolj\xc5\xa1ih zgodovinskih pregledov slovenske knji\xc5\xbeevnosti v tujem jeziku. Istega leta je iz\xc5\xa1la tudi Storia della letteratura slovena con un profilo della letteratura serbo-lusaziana. Leta 1968 pa je s podobnim naslovom izdal \xc5\xa1e pregled \xc4\x8de\xc5\xa1ke in slova\xc5\xa1ke knji\xc5\xbeevnosti. Bil je tudi prevajalec, prevajal je iz polj\xc5\xa1\xc4\x8dine, \xc4\x8de\xc5\xa1\xc4\x8dine, ru\xc5\xa1\xc4\x8dine in srbohrva\xc5\xa1\xc4\x8dine. Prevedel je Jaroslava Ha\xc5\xa1ka Il buon soldato Sc'veik (1963), Bor\xc3\xadsa L. Pastern\xc3\xa0ka Poesie (1964), Josefa Bora Il \xc2\xbbrequiem\xc2\xab\xc2\xa0di Terez\xc3\xadn (1965) in Ota Sika La verit\xc3\xa0 sull'economia cecoslovacca (1969), leta 1960 pa je prevedel roman srbskega pisatelja Andri\xc4\x87a Most na Drini. Prevajal je tudi slovenske pesnike Pre\xc5\xa1erna, Murna, Ketteja in pisatelje, kot so Tav\xc4\x8dar, Cankar \xe2\x80\xa6 Njihova dela je ve\xc4\x8dkrat navajal kot citate v svojih knjigah. O Slovencih je pisal tudi v enciklopedijah, kot so Il Milione, enciclopedia di tutti i paesi del Mondo, Grande Enciclopedia 20 in Le Muse, enciclopedia di tutte le arti. Napisal je \xc5\xa1e slova\xc5\xa1ko slovnico, zgodovino \xc4\x8de\xc5\xa1ke in slova\xc5\xa1ke literature idr. Tik pred njegovo smrtjo je iz\xc5\xa1la druga izdaja literarne zgodovine Le letterature della Jugoslavia (1970)."